text: Airbagtyv varetægtsfængslet
  12 oktober 2012 kl. 14.04
  En 39-årig polsk mand blev fredag eftermiddag fængslet i fire uger efter et grundlovsforhør ved retten i Sønderborg.
  Manden blev torsdag ved 22-tiden anholdt af en patrulje fra Syd- og Sønderjyllands Politi i Frøslev plantage nær Fårhus ved den dansk-tyske grænse.
  Den polske statsborger var sammen med en anden mand i gang med at læsse 73 airbags, instrumentpaneler og fire nye dæk på fælge over i en varevogn. Foreløbig har politiet fundet en bilforhandler i Ålborg, der har fået stjålet nogle af de fundne airbags.
  Medgerningsmanden stak af, da politiet dukkede op efter tip fra en bærplukker i plantagen.
  Plantagen har gennem længere tid fungeret som opsamlingssted for tyvene. Kosterne var lagt i tasker, som var placeret i forskellige depoter i plantagen.
  Grænsepolitiet skal nu finde alle ejerne af de stjålne bildele.
  